《大人生日 其七》
宋代·苏过

穷寓三年瘴海宾，箪瓢陋巷与谁邻。维摩示疾原非疾，原宪虽贫岂是贫。

纺妪固尝占异梦，肉芝还已献畸人。世间出世何由并，一笑荣枯等幻尘。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。